Rođeni sam Utrinaš, prije sedam godina uzeo sam kafić Limun u podzakup na Tržnici Utrine. U kafiću radimo supruga i ja - obrt se vodi na njeno ime jer ima ugostiteljsku struku - i zapošljavamo radnike.

Borimo se za svakog gosta, posao ide. Ali, ne mogu više plaćati reket čovjeku koji me ucjenjuje sedam godina! On je Edo Bašić. Kao zet nekadašnjeg Hadezeovog ministra kulture Bože Biškupića bio je voditelj Tržnice Utrina, potom je prelazio na druge atraktivne poslove, ali sve vrijeme nije se odrekao lijepe svote koja mu je kapala s ove tržnice. Meni je dosta.

Tim riječima priču je počeo 40-godišnji Alan Mihalić koji je u posao na tržnici, kaže, ušao u svibnju 2007. U Rješenju o minimalnim tehničkim uvjetima stoji da je kafić Limun velik 25 kvadrata, iako je vidljivo da je riječ o prostoru od 60-ak kvadrata.

- Kako je to prošlo? Odgovor je: Bašić. Kao voditelj Tržnice Utrine otvorio je tvrtku Belus koja je u najam uzela dva prostora i dala ih u podzakup. Ali, trojici zakupaca. To su: kiosk Tiska, kladionica Germania sport i ja. Spomenuti prostor od 25 kvadrata dvaput je na papiru iznajmio: meni i kladionici. Ovo gdje sam ja, to je kao zimski vrt. Pitao sam ga hoću li zbog lažnog rješenja imati problema. Rekao mi je da će on sve riješiti - iznosi Mihalić.

U Ugovoru o podzakupu stoji da je podzakupnina 3.210 kuna plus PDV.

- U stvarnosti sam od 2007. godine do 2009. godine Bašiću plaćao 12 tisuća kuna mjesečno, a od 2009. godine 15 tisuća kuna. To nije mogao navesti u Ugovoru jer je onda očito da je, kao voditelj tržnice, lokal dao sam sebi u zakup, a dalje ga podiznajmljivao za pet puta veći iznos - ljutito će Mihalić.

- Iznos sam mu uplaćivao na tekući račun. Istovremeno, poslovni lokal Tisku iznajmljuje za 7500 kuna mjesečno, a kladionici s kojom dijelim WC za 8500 kuna mjesečno. Njih ne može reketariti - iznosi Mihalić.

Ionako nategnuti odnosi pukli su u veljači ove godine. Pored kafića Limun nalazi se lokal Rubelj grill koji će zbog stečaja na dražbu i Mihalić je, kaže, htio preuzeti lokal da se “riješi Bašićeva reketa”.

- Ali i on želi Rubelj. Zatražio sam onda da zatvorim ljetnu terasu tendom, da stavim vanjske grijalice i povećam prostor. Ucijenio me da može samo ukoliko tendu kupim od njega za 150 tisuća kuna. Puknuo sam. Uzeo sam odvjetnika i prestao plaćati. Očekivao sam da će me ovršiti - kaže Mihalić.

- Bašić je političkim linijama s Tržnice Utrina prešao na Veletržnicu i hladnjaču, potom u upravu tvrtke STSI koja je član Ina grupe..., ali s tržnice je nastavio ubirati reket - tvrdi Mihalić.

Zagrebačkom holdingu poslao je pismo namjere u kojem traži da mu daju ugovor bez posrednika.

- Dosad sam Bašiću uplatio milijun i 354 tisuće kuna! Za svaku uplatu imam potvrdu banke! Plus sve poreze, namete, ZAMP-ove. Imam 40 godina i potpuno sam sijed. Zanima me Holding. Kako je moguće da više od sedam godina pogoduju jednom čovjeku da zarađuje na gradskim prostorima?! - energično će Mihalić, koji je prije nekoliko dana protiv Ede Bašića podnio prijavu poreznog prekršaja u Ministarstvu financija i kaznenu prijavu Općinskom državnom odvjetništvu.

Sud je, kaže, zadanom procedurom donio rješenje da ga se ovrši i da iseli, no pravna bitka tek ih očekuje.